Lars Barfoed (KF), 2010-04-12:
Jeg vil gerne sige tak til ordførerne for en positiv modtagelse af lovforslaget.
Jeg har også hørt nogle af de indvendinger, der er mod elementer af forslaget; de ønsker, der er til ting, vi skal undersøge; de ønsker, der er til yderligere skærpelser på nogle områder.
Det tror jeg er noget, som er egnet til, at vi drøfter det under udvalgsbehandlingen.
Det er fuldstændig uacceptabelt.
Hensigten med det her forslag er at sørge for, at folk, som vælger at spille hasard med andre menneskers liv og førlighed ved spiritus- og narkokørsel, bliver mødt med nogle endnu mere markante og konsekvente sanktioner end hidtil.
Det samme gælder dem, der, uanset om de er påvirkede, kører med ekstremt høje hastigheder eller på andre måder kører hensynsløst.
Derfor er der også en række elementer i lovforslaget, som tager højde for det, herunder skærpelse af sanktionerne, øget brug af konfiskation, og så er der altså som noget helt nyt, hvad spiritusbilisme angår, indførelse af en alkolåsordning.
Man har jo i Sverige og Finland i en årrække anvendt alkolåse som en del af sanktionssystemet angående spirituskørsel, og efter regeringens opfattelse er tiden nu moden til, at vi også indfører alkolåse i det danske sanktionssystem.
Jeg håber meget, at vi med de forskellige tiltag, der nu lægges op til fra regeringens side, vil se færre tragiske og meningsløse ulykker i trafikken.
Som sagt har jeg noteret mig de forskellige synspunkter, der var, om ting, vi skal tage op under udvalgsbehandlingen, og jeg skal især over for fru Lone Dybkjær beklage, hvis det var sådan, at jeg forekom lidt uopmærksom.
Nogle gange kan man godt lytte med to ører – jeg har nogle store ører –
men påtalen var da på sin plads.
Men jeg synes faktisk, det var en interessant, jeg havde nær sagt retsfilosofisk debat, som blev rejst af fru Lone Dybkjær, og fru Line Barfod var jo lidt inde på de samme betragtninger.
Hvad hjælper højere straf?
Hjælper det overhovedet med højere straf?
Jeg mener jo ikke – og det tror jeg man vil lægge mærke til i den kommende tid – at det bare er et spørgsmål om at øge straffene, hver gang vi ser, at der er problemer med kriminalitet; det gælder ikke bare, hvad færdselssikkerhed angår, det gælder sådan set kriminalitet generelt.
Jeg tror, at vi kan få de største gevinster, når det gælder bekæmpelse af kriminalitet i det her land, ved at styrke det forebyggende og det præventive arbejde.
Jeg tror i høj grad, det er der, vi skal hente gevinsterne.
Men jeg mener egentlig også, at der er elementer af det i det her forslag, for det er jo ikke kun et spørgsmål om strengere straffe, det er også et spørgsmål om netop at indføre alkolåsordninger, og der er også øget brug af konfiskation af bilerne, og det har jo lige så meget karakter af noget forebyggende, som det har karakter af noget straffende.
Men det er da altid en diskussion, som er værd at tage: Hjælper højere straffe?
Det tror jeg de gør i en vis udstrækning, men jeg mener også, når vi taler om højere straffe, især når det gælder vanvidsbilister, at det er et spørgsmål om at tage hensyn til retsfølelsen i befolkningen.
Men det kunne der sikkert komme en interessant diskussion ud af, og jeg ser frem til, at vi under udvalgsbehandlingen kan komme lidt nærmere ind på nogle af de konkrete elementer, som ordførerne var inde på.
Jeg vil gerne takke for bemærkningerne og en god debat, og jeg ser som sagt frem til den videre behandling i Retsudvalget, hvor jeg selvfølgelig står til rådighed for besvarelse af de spørgsmål, der måtte være.